J. Kužma, poslanec: (2001-10-26):
Na návrh poslancov Národnej rady Slovenskej republiky na vydanie zákona o ochrane a rozvoji územia Banská Štiavnica, ktoré máte ako tlač 1184, predseda Národnej rady Slovenskej republiky rozhodnutím č. 1299 z 24. 9. 2001 určil na prerokovanie týmto výborom: výboru pre financie, rozpočet a menu, výboru pre hospodárstvo, privatizáciu a podnikanie, výboru pre verejnú správu, výboru pre životné prostredie a ochranu prírody, výboru pre kultúru a médiá. Ako gesčný výbor bol určený výbor pre kultúru a médiá. Vystúpiť na dnešnej schôdzi k uvedenému návrhu zákona ma určil výbor pre kultúru a médiá uznesením č. 307 z 2. októbra 2001 v súlade s § 73. Konštatujem, že uvedený návrh spĺňa z formálnoprávnej stránky všetky náležitosti uvedené v § 67 a 68 zákona o rokovacom poriadku, ako aj náležitosti určené v legislatívnych pravidlách. Ďalej s ohľadom na oprávnenia, ktoré ma ako spravodajcu oprávňujú, odporúčam podľa § 73 ods. 3 písm. c) rokovacieho poriadku po rozprave, aby bol tento návrh odporučený do druhého čítania. Súčasne odporúčam podľa § 74 ods. 1 v zmysle rozhodnutia Národnej rady č. 1299 z 24. septembra 2001 prideliť predmetný návrh zákona výborom, ktoré som uviedol, s termínom prerokovania najneskôr do 26. novembra 2001 a gesčnému výboru s návrhom na prerokovanie do 27. novembra 2001. Pán podpredseda, prosím, aby ste k danému bodu otvorili rozpravu. M. Andel, podpredseda NR SR: Ďakujem veľmi pekne. Zoberte si miesto určené pre spravodajcov výborov. Dámy a páni, otváram všeobecnú rozpravu o tomto bode nášho rokovania. Písomne sa prihlásil jeden poslanec, a to pán poslanec Kalman. Pán poslanec Kalman, nech sa páči, máte slovo. J. Kalman, poslanec: Vážený pán predsedajúci, vážená Národná rada, dovoľte mi pár poznámok k predloženému návrhu zákona o ochrane a rozvoji územia Banská Štiavnica a jeho okolia. Som rád, že vznikol taký návrh, aby sa taká významná historická, kultúrna, technická, architektonická – a neviem ešte aká – pamiatka v zmysle navrhovaného zákona pomáhala zachovávať, udržiavať a pre budúce generácie bola ponechaná tak, ako sa na kultúrny a riadny štát patrí. Som rád aj z toho dôvodu, že sa potvrdila skutočnosť, že Banská Štiavnica a okolie si mimoriadnu pozornosť vlády Slovenskej republiky a jej jednotlivých inštitúcií, jednotlivých rezortov, ale aj samosprávnych orgánov skutočne zaslúži. Som rád, že sa potvrdila téza, ktorú vlastne vykonala v tomto smere už predchádzajúca vláda, ktorá bola dosť tvrdo kritizovaná aj za to, že vytvorila z Banskej Štiavnice samotný okres a Banskú Štiavnicu samotným okresným mestom. Musím povedať, že v predchádzajúcom období sme skutočne venovali maximálnu pozornosť jednotlivým regiónom, ktoré mali problémy, jednotlivým regiónom, ktoré si pozornosť z rôznych dôvodov zaslúžili. A Banská Štiavnica a jej okolie minimálne tie dva momenty v sebe skĺbovala aj z hľadiska zaostávania ekonomického a sociálneho rozvoja, aj z hľadiska historického, aj z hľadiska pamiatkového. Aj preto sme sa do Banskej Štiavnice snažili priniesť nový duch, oživiť mesto, oživiť jeho región, aj preto sme teda, ako som povedal, urobili okres, urobili ju okresným mestom, aj preto sme tam dotiahli banský úrad, aj preto sme tam nechali zriadiť fakultu zvolenskej vysokej školy. To je historická zásluha predchádzajúceho obdobia, dá sa chápať aj ako určitý nástup k tomu, čo si okolie Banskej Bystrice zaslúži. Škoda, že trend starostlivosti o tento región bol prerušený súčasným vedením tohto štátu a že sa pozornosť takej významnej kultúrnej pamiatke, technickej pamiatke a všetko to, čo sa uvádza v dôvodovej správe, nedostáva. Hnutie za demokratické Slovensko už aj v súvislosti s tým, že si vysoko vážime to, čo zanechali naši predkovia, že si vysoko uvedomujeme zodpovednosť pre budúce generácie, určite tento návrh zákona podporí. Ak si, dámy a páni, uvedomíte, druhý návrh v krátkom období sa predkladá tu v parlamente, ktorý sa snaží zachrániť to, čo sme zdedili z histórie, ktorý sa snaží zachrániť to, čím sme špecifickí, čím sa môžeme presadiť i v medzinárodnom meradle. Tým prvým návrhom bol zhodou okolností môj návrh v súvislosti so záchranou Slovenského ľudového umeleckého kolektívu. Vo vzťahu k Banskej Štiavnici som presvedčený, že ak dokážeme z Banskej Štiavnice urobiť to, čo si Banská Štiavnica zasluhuje, postaviť ju na nohy ekonomicky, sociálne, obnoviť všetky historické pamiatky a dokážeme vytvoriť podmienky na zdravý cestovný ruch, som presvedčený, že Banská Štiavnica bude jedným z najvyhľadávanejších turistických centier nielen na Slovensku, ale, dovolím si povedať, aj v Európe. A preto v záujme budúcnosti, o ktorej som presvedčený, že Banská Štiavnica a jej okolie má veľkú perspektívu, nemá len svetlú alebo veľkú minulosť, žiaľ, tá súčasnosť je nepríjemná, ale predovšetkým veľkú budúcnosť, urobme pre budúcnosť Banskej Štiavnice a jej okolia, pre to, aby sa tam vrátil život, aby sa ekonomicky, sociálne okolie rozvíjalo, aby sa zachovali pamiatky, aby sa skultúrnilo prostredie, urobme všetko pre to, aby sa to aj realizovalo. V týchto intenciách a v tomto duchu Hnutie za demokratické Slovensko tento návrh, ktorý je skutočne žiaduci, je potrebný, podporíme. Ďakujem vám za pozornosť. M. Andel, podpredseda NR SR: Ďakujem, keďže pán poslanec bol jediný písomne prihlásený, pýtam sa, kto sa hlási ústne do rozpravy. Pán poslanec Mesiarik, Kolláriková, Hofbauer. Môžem uzatvoriť? Áno. Uzatváram možnosť podania prihlášok. Ako prvý má slovo pán poslanec Mesiarik. (Reakcia z pléna.) Áno? Čiže s faktickou chce vystúpiť pán poslanec Hofbauer? Nie, ústne. Dobre, v poriadku, zapíšem si. Áno, prepáčte, lebo sa nám to poplietlo, bolo to na tabuli, všetky mená spolu. Čiže s faktickou poznámkou ako prvá vystúpi pani poslankyňa Kolláriková. M. Kolláriková, poslankyňa: Ďakujem. Banská Štiavnica je druhé najstaršie historické mesto na Slovensku. Veď všetci vieme, že v 18. storočí malo okolo 24 tisíc obyvateľov a doslova je takou výkladnou skriňou našej histórie, histórie Slovenska, preto sme povinní toto mesto doslova zveľadiť a historické pamiatky, ktoré sa doslova rozpadajú pred našimi očami, zachrániť. Je potrebné toto mesto, skutočne ako predkladateľ povedal, oživiť, rozvinúť tam naplno cestovný ruch. Toto sme povinní pre naše pokolenie. Ja som presvedčená, že ostatné štáty, okolité štáty, keby mali také nádherné staré historické mesto, určite by sa mu viac venovali a bolo by to vidieť aj na jeho vzhľade. Preto podporujem návrh predkladateľa a náš klub určite tento návrh zákona podporí. Ďakujem. Pretože toto mesto si to zaslúži. M. Andel, podpredseda NR SR: Ďakujem, pani kolegyňa. Slovo má pán poslanec Števček. P. Števček, poslanec: Ďakujem. Takisto chcem veľmi úprimne podporiť návrh zákona o Banskej Štiavnici a podporiť aj to všetko, čo povedal pán kolega Kalman. Skutočne, Banská Štiavnica je nielen slovenským, ale aj európskym pamätným mestom. Prichádza mi však na um práve v tejto súvislosti skutočnosť, o ktorej by sme mali pouvažovať. Na slovenskom území nemáme len Banskú Štiavnicu, len Levoču, ale oveľa viac dôležitých miest, ktoré by sme takto do pamäti národa i do vedomia Európy mali vniesť. Čiže chcem týmto aj podnietiť ďalších miestnych mocipánov, aby sa, podobne ako Banská Štiavnica, hlásili o svoje práva. Ešte jednu poznámku takmer kritickú, alebo nazvime ju reflexívnou, je, že čo vie urobiť existencia okresu v jednom meste. Banská Štiavnica je toho dobrým príkladom, že len fakt, že dostala štatút okresného mesta, spôsobil už sám osebe obrovský skok vpred. Myslíme na to, pekne prosím, aj keď budeme uvažovať o zrušení či nezrušení okresov, teda okresných miest ako prirodzených regionálnych centier kultúry, kultúrnosti a národného rozvoja. Ďakujem. M. Andel, podpredseda NR SR: Ďakujem. Keďže sa nám na svetelnej tabuli pomiešali mená s tými, kto sa prihlásil ústne a kto chcel vystúpiť s faktickou poznámkou, pýtam sa pre istotu, chce sa ešte niekto ústne prihlásiť do rozpravy? Nie. Uzatváram možnosť podania ďalších prihlášok. Ako prvý má slovo pán poslanec Mesiarik. Pripraví sa pán poslanec Hofbauer. M. Mesiarik, poslanec: Vážený pán podpredseda, vážené poslan-kyne, poslanci, ja sa chcem pripojiť vo svojom vystúpení k tým poslankyniam, poslanom, ktorí podporujete tento návrh poslancov. Mrzí ma len jedno, že opätovne poslanci Národnej rady musia prichádzať s aktivitami. Myslím si, že, presne ako povedal pán poslanec Števček, ministerstvo kultúry by malo byť trochu živšie, aktívnejšie, aby sme nepokračovali v tej praxi dlhej histórie, keď Štiavnica skoro ľahla popolom, keď skoro padla na kolená. Takže ja by som toto považoval aj za určitú výzvu pre pána ministra kultúry a ďalšie inštitúcie, ktorých sa to bezprostredne týka, aby nečakali na poslancov. Pretože tu sa môže stať aj opak, že tu budeme mať každú schôdzu Národnej rady päť alebo šesť zákonov o jednotlivých oblastiach a mestách. Takže ja vítam, skutočne vítam túto iniciatívu poslancov, možnože už dávnejšie mala prísť, ale aj napriek tomu mi dovoľte v prvom čítaní pár úvah tak, aby sa aj predkladatelia, navrhovatelia mohli ešte nad tým zamyslieť. Okrem toho, že tu riešime Banskú Štiavnicu, máme v § 2 vymenované ďalšie obce, ktorých sa to týka. Ja vítam aj to, pretože skutočne Banská Štiavnica tie svoje tykadlá hlavne v podzemí má veľmi zaujímavé, ale na druhej strane chcem upozorniť, že pokiaľ by to bolo týmto spôsobom prijaté, môžeme výrazne sťažiť občanom napríklad voznice, kde okrem možnože banskej techniky, nemáme možnože nič iné, môžeme výrazne sťažiť občanom problémy v oblasti výstavby bytov, v oblasti rôznych stavieb. Takže ešte zvážme, či v plnej miere pustíme takýto zákon na celú oblasť, ako vymenúvame v § 2, alebo sa na to pozrieme, aby sme si skutočne nenarobili také problémy, že bude potom problém mať občan, ktorý tam žije, a ten život sa mu sťaží. I keď by som súhlasil, pokiaľ by išlo len o architektúru a pokiaľ by išlo o veci zachovania týchto pamiatok. Na druhú vec, na ktorú chcem upozorniť, mali by sme sa ešte pozrieť v druhom čítaní na prepojenosť tohto zákona s ďalšími normami a zákonmi, ktoré sú hlavne v oblasti životného prostredia, ochrany krajiny, pretože to je chránené územie, aby sme opätovne zákonom nenarušili kompetencie. Poviem príklad. Je tam ministerstvo životného prostredia, ministerstvo kultúry, ktoré aj dnes má výrazné kompetencie v tejto oblasti. To je druhá poznámka. A tretia poznámka. Chcel by som navrhnúť predkladateľom, aby predsa len v § 4 ods. 4, kde zhruba hovoríte, o čo by išlo, aby sme zvážili aj podzemné stavby. Nikde sa nespomína to, tam je obrovské podzemné bohatstvo rôznych chodieb, stavieb, ktoré vydržia aj 300 rokov, je to rudné baníctvo, nie uhoľné. A, žiaľbohu, tým bezhlavým utlmovaním, nechcem firmu teraz spomínať, ktorá to robila, došlo k znehodnoteniu a k likvidácii mnohých diel, ktoré mohli slúžiť na účely turistiky atď. Takže by som bol rád, keby ste ešte zvážili, v tom paragrafe zahrnúť aj stavby, ktoré sa nachádzajú v podzemí tejto oblasti. Ďakujem pekne. M. Andel, podpredseda NR SR: Ďakujem. S faktickou poznámkou vystúpi pán poslanec Finďo. Končím možnosť ďalších prihlásení sa. P. Finďo, poslanec: Dovolím si len krátko podporiť príspevok k rozprave, ktorý predniesol pán poslanec Mesiarik. Osobne pokladám ten návrh zákona za dosť ambiciózny, dosť náročný a budem držať palce Štiavničanom a okoliu Štiavnice, aby sa to nakoniec neobrátilo proti nim v tom, že sa tam zastaví napríklad výstavba komunikácií, výstavba určitých budov a podobne. Ale to je, samozrejme, vždy riziko, keď chceme niečo chrániť, musíme niekoho aj obmedziť. Ďakujem. M. Andel, podpredseda NR SR: Ďakujem. Ako posledný vystúpi v rozprave k tomuto bodu nášho rokovania pán poslanec Hofbauer. Pán poslanec, nech sa páči, máte slovo. R. Hofbauer, poslanec: Vážený pán predsedajúci, dámy a páni, problematika obnovy historických miest a obcí na Slovensku nie je problematika nová. Otázka záchrany Banskej Štiavnice takisto nie je otázka nová. Domnievam sa, je trošku škoda, že tento veľmi akútny a naliehavý problém sa vychytáva nie na úrovni exekutívy, ale na úrovni poslaneckého zboru. Ešte aj na úrovni poslaneckého zboru nie oficiálnou cestou, ale formou iniciatívy poslanca. To summa summarum podškrtnuté a zrátané je živým obrazom prístupu našej vládnej exekutívy k tejto problematike, pretože vec Banskej Štiavnice, to nie je vecou poslancov, ale to je vecou predovšetkým príslušných ministerstiev, sféry cestovného ruchu, ktorá spadá pod ministra hospodárstva Haracha, problematiky životného prostredia, problematiky ministerstva kultúry, ale hlavne do problematiky ministerstva dopravy. Pretože všetky oporné múry, ktoré držia svahy, cesty a komunikácie, to sú oporné múry, a inžinierske stavby, ktoré boli zriadené a vybudované buď na účely výstavby mesta, alebo predovšetkým na účely výstavby štátnych ciest a mestských komunikácií. Čiže aj keď my tu niečo schválime, moja otázka znie: A čo ďalej? Pretože za súčasného prístupu súčasnej vlády, ministerky financií a všetkých ostatných rezortných ministrov, ktorým je to v podstate ľahostajné a ukradnuté, myslím, že Banská Štiavnica bude chátrať aj naďalej. Dovoľte, aby som zalistoval trošku v pamäti. Trochu neskôr, pred rok 1989. V tom čase stav Banskej Štiavnice bol vskutku katastrofálny, a preto vznikol Vládny výbor pre záchranu a obnovu Banskej Štiavnice. Nechcem rekriminovať a oslavovať vtedajšie časy, ale hodno nezabudnúť, že na čele tejto iniciatívy stál predseda vlády Colotka. Jeho výkonnou pravou rukou bol podpredseda vlády Ing. Hanus. A členovia tohto výboru boli minister priemyslu, minister lesného a vodného hospodárstva a predovšetkým minister vnútra. V tom čase najkatastrofálnejším spôsobom devastovalo Banskú Štiavnicu pôsobenie dopravy, pretože celá tranzitná doprava prechádzala priamo historickým jadrom Banskej Štiavnice. Problém sa javil ako neriešiteľný. Musel ho riešiť minister vnútra, ktorý aj keď so zaťatými zubami, ale zabezpečil vybudovanie obchvatových komunikácií, vďaka ktorým v súčasnosti už tranzitná doprava sa vyhýba historickému jadru Banskej Štiavnice, či už v smere na Počúvadeľské jazero, alebo južným smerom na Levice. Vrelo podporím návrh, ktorý tu uvádza pán poslanec Maňka, ale domnievam sa, že to je také uznesenie a taký materiál, ktorý nič neprinesie, alebo prinesie veľmi málo, pretože moja otázka znie: Z čoho sa to bude realizovať? Kto to bude realizovať? Občania, ktorí tam žijú, alebo tí, ktorí tam majú rekreačné bývania? Dovoľte, spomeniem jedného pána, ktorý si tam kúpil dom, ktorý bol v dezolátnom stave, a jeho obnova súvisela s tým, že musel vybudovať, doslova znovu vybudovať celý oporný systém, ktorý držal svah v okolí tohto domu. Do dnešného dňa je vláčený po súdoch a škandalizovaný po tlači a verejnosti médiami istý Alexander Rezeš. Nejdem oslavovať to, že prišlo pri obnove toho domu aj k zásahu do niektorých pamiatkových častí tohto domu, ale obnovou tohto domu prišlo predovšetkým k obnove desiatok metrov oporných múrov, ktoré vlastne držali celé svahy nielen nad týmto domom nového majiteľa, ale aj nad pamiatkovo chráneným gymnáziom, v ktorom študovali výrazné osobnosti maďarskej aj slovenskej kultúrnej minulosti. Takže ak tu schválime materiál, ktorý uvádzal pán poslanec Maňka, skúsme sa zamyslieť – a čo ďalej? Čo to prinesie? Obávam sa, že Banskej Štiavnici prakticky nič, pretože vládna moc, ktorá v súčasnosti rozhoduje o finančných, hospodárskych a súkromných prioritách, má rozmýšľanie a hodnotový systém úplne inde. A, bohužiaľ, ešte v omnoho horšom stave, ako to bolo pred rokom 1989, čo som sa snažil tu aj načrtnúť spomenutím vládneho výboru, ktorému predsedal vtedajší predseda vlády Colotka. Ďakujem za pozornosť. M. Andel, podpredseda NR SR: Ďakujem vám, pán kolega, za vaše vystúpenie. S faktickou poznámkou dvaja poslanci. Končím možnosť ďalšieho podania prihlášok. Nech sa páči, ako prvý má slovo pán poslanec Andrassy. Ľ. Andrassy, poslanec: Ďakujem veľmi pekne, pán predsedajúci. Pod návrh zákona, ktorý predložil parlamentu kolega Maňka, som sa podpísal aj ja a chcem povedať, že v prvom rade veľmi pozitívne hodnotím tú skutočnosť, že na príprave tohto zákona sa podieľala v prvom rade samospráva, ľudia, ktorí žijú v Banskej Štiavnici, a aj vďaka tým, ktorí žijú v tomto meste, bola zapísaná Banská Štiavnica do kultúrneho dedičstva svetovej civilizácie. Myslím si, že táto Národná rada by mala podporiť nielen zákon o Banskej Štiavnici, ale mali by sme povedať aj svoj postoj k ostatným dvom obciam alebo, lepšie povedané, k jednej obci a jednému mestu, najmä mestu Bardejov, ktoré takisto boli v poslednom čase zapísané do knihy kultúrneho dedičstva. Myslím si, že Slovenská republika, aj keď je malou krajinou, má množstvo takých významných historických pamiatok, ktoré si zaslúžia pozornosť nielen samotných miest, obcí alebo regiónov, ale aj centrálnej vlády, aj vlády Slovenskej republiky. A myslím si, že aj vystúpenie pána Hofbauera ukázalo, ale predtým aj jeho kolegu, že o podporu kultúrneho dedičstva, civilizačného dedičstva ide nielen koaličným alebo opozičným poslancom, že je v záujme všetkých občanov Slovenska, aby to, čo zanechalo niekoľko civilizácií pred nami, niekoľko generácií pred nami, aby sme chránili a uchovávali pre budúce generácie. Preto vítam aj tú pozitívnu podporu a myslím si, že pri druhom čítaní bude potrebné dopracovať tento zákon aj o podporu z regionálnych parlamentov, najmä cez rozpočty vyšších územných celkov, pretože ak by to ostalo len na obci alebo meste, tak by to samotné tieto mestá neutiahli. Ďakujem. M. Andel, podpredseda NR SR: Ďakujem. Slovo má pán posla-nec Baco. P. Baco, poslanec: Ďakujem pekne. Ja podporím tento zákon, pretože predpokladám, že v druhom kole z neho niečo urobíme, pretože v tejto podobe je skutočne o ničom. Je to deklarácia tu našich mládežníkov z SDĽ, ako teda obyčajne, že by radi niečo urobili, ale hlavne by boli radi, keby ich bolo vidieť, že by boli aj ochotní niečo urobiť, keby bolo, aj by bolo. Skutočne tento zákon, pán kolega Hofbauer uderil klinec po hlavičke, sa absolútne nezaoberá zdrojmi. Ja som tento zákon mal v ruke pred štyrmi rokmi a som sa so samosprávou nedohodol, bohužiaľ, vtedy na tom, že nevedeli sa domyslieť a nevedeli predložiť návrh, ako by sme riešili to hlavné, to sú tie finančné zdroje, ktoré by bolo treba na tie zámery, ktoré Banská Štiavnica má a ktoré sú potrebné. Čiže je mi táto problematika známa. Chcem povedať to, pán kolega Andrassy, osobitne vám, že som čestný občan Banskej Štiavnice a čestný občan Banskej Štiavnice som preto, čo som pre Banskú Štiavnicu urobil, a nie pre to, čo som „nablábolil“ o Banskej Štiavnici, ako sa to snažíte tu pred verejnosťou demonštrovať vy. Banská Štiavnica potrebuje v prvom rade peniaze, potrebuje mechanizmus, ako do Banskej Štiavnice peniaze pôjdu, ako tam pôjdu osobnosti, osoby, inštitúcie, ktoré vedia peniaze zabezpečiť a zohnať. Urobte niečo pre Banskú Štiavnicu. Ak chcete urobiť niečo pre Banskú Štiavnicu, domyslite v tomto zákone mechanizmus, ako sa do Banskej Štiavnice dostanú peniaze na projekty, ktoré sú tam veľmi dobre vymyslené. M. Andel, podpredseda NR SR: Na svojich predrečníkov chce reagovať pán poslanec Hofbauer. Nech sa páči, máte slovo. R. Hofbauer, poslanec: Ďakujem. V rámci námetov, ako získať peniaze aj pre Banskú Štiavnicu, jeden námet hneď veľmi konkrétny. Kolegovia z klubu Strany demokratickej ľavice, ovplyvnite ministerku financií, nech neiniciuje na návrh podpredsedu vlády Mikloša, ktorý nemá ani potuchy o riadení štátu, aby sa nerušil Štátny fond rozvoja cestného hospodárstva a pozemných komunikácií. Ak sa tento štátny fond zruší, tak moja otázka znie: Z čoho sa budú opravovať oporné múry pri cestách, udržiavať komunikácie, z čoho sa budú sanovať všetky nestability cestných svahov na Slovensku? A Slovensko je geologicky nestabilné územie a okolie Banskej Štiavnice si môžete pozrieť, ako vyzerá. Je veľmi „ľúbivé“ predkladať návrhy zákonov takéhoto druhu, ako teraz je tu na prerokovaní. Ale opakujem presne to isté, čo povedal pán poslanec Baco: A začo? Veď nie je možné, aby z toho istého klubu vychádzal návrh, ktorý vyzerá „ľúbivo“ a súčasne ministerka z toho istého klubu likviduje finančné zdroje na to, čo predpokladá vlastne existenciu v tomto zákone. M. Andel, podpredseda NR SR: Ďakujem. Vyhlasujem všeobecnú rozpravu o tomto bode nášho rokovania za skončenú. Pýtam sa pána navrhovateľa, či sa chce vyjadriť k rozprave. Áno. Nech sa páči, pán navrhovateľ, máte slovo. V. Maňka, poslanec: Chcel by som sa poďakoval aj pani poslankyni Kollárikovej a všetkým pánom poslancom, ktorí sa vyjadrili k tomuto návrhu zákona. Všetky vyjadrenia som chápal ako kladné. Ja si to hlboko vážim. Nebudem sa vyjadrovať k tým politickým názorom, vyjadrím sa k tým odborným. Pán poslanec Mesiarik upozornil na § 2 tohto zákona, či vlastne je potrebné, aby všetky tie katastrálne územia obcí, ktoré sú tu vymenované, boli zahrnuté do zákona. Chcem povedať jedno, že všetky obce, ktoré sú uvedené v tomto paragrafe, uvádza zápis Výboru svetového dedičstva UNESCO zo dňa 11. 12. 1993 a je potrebné, aby tu boli zahrnuté. Ďalej pán poslanec Mesiarik hovoril o tom, či by nemal § 4 obsahovať aj podzemné stavby. Chcem ho ubezpečiť, že v tomto zákone je všetko riešené. Tam v tých paragrafoch ide o to, aby sme neriešili, keď budeme robiť inžinierske siete, aby sme nenarušili toto dedičstvo, ale všetky, všetky stavby sú tam riešené, aj nadzemné, aj podzemné sú zapísané vo svetovom kultúrnom dedičstve. Ďakujem za podporu aj ostatným pánom poslancom. Pán poslanec Hofbauer a pán poslanec Baco možno tu spochybnili, aj keď podporili, za čo im ďakujem, ale možno spochybnili, či bude mať ten zákon taký efekt, aký sa od neho očakáva. Pán poslanec Baco povedal, že sa nedohodol so samosprávou pred štyrmi rokmi. Ja chcem povedať, my sme sa dohodli so samosprávou a svedčí o tom aj vystúpenie pána poslanca Kalmana. Čiže dohoda tu je. A chcem povedať, čo tento zákon prinesie. Tento zákon prinesie, aby podpora nebola náhodná, aby podpora dostala systémovú podobu, aby sa umožnilo lepšie a efektívnejšie využiť štátne prostriedky na záchranu a revitalizáciu územia zapísaného na listine svetového dedičstva a tento program štátnej podpory za týchto podmienok by bolo možné pripraviť na viac rokov dopredu, nie náhodne, ako to bolo doteraz. A to sa odrazí na vecnom a časovom postupe obnovy a ochrany celého tohto historického prostredia. Chcem vám poďakovať, vážení páni poslanci, vážené panie poslankyne, za podporu. M. Andel, podpredseda NR SR: Ďakujem. Pýtam sa pána spravodajcu, či chce vystúpiť. Nech sa páči, pán spravodajca, máte slovo.